
Lisztkukacok (Tenebrio molitor) emésztőrendszerének mikrobiológiai vizsgálata

Dolgozatomban az emberiség és az agrárium előtt álló feladat, a növekvő élelmiszer igény és növekvő hulladék termelésre adható egyik innovatív megoldás a rovartenyésztés integrálásával kapcsolatos alapkutatást végeztem. Kutatásom a rovartenyésztésben széleskörben alkalmazott egyik fajra a lisztbogár (Tenebrio molitor) lárvájára a lisztkukacra irányult. Célom volt, hogy baktériumokat izoláljak a lisztkukac emésztőrendszeréből és azokat faj szinten identifikáljam, majd pedig szakirodalmi információt gyűjtsek az identifikált fajokról. Ehhez olyan mintavételi módszert dolgoztam ki, amely segítségével a tápcsatorna kipreparálható és biztonsággal mintázható.
A kidolgozott módszer során a lisztkukac tápcsatorna kipreparálást követően a teljes emésztőrendszert steril fizsó oldatban homogenizáltam, majd a szuszpenzióból határhígítást készítettem 108 hígításig. Ezt követően lemezöntéssel LB táptalajon, 28 fokon, 48 óráig inkubálással törzseket izoláltam. Következő lépésben 8 telepet kiválasztva tiszta tenyészeteket készítettem, majd DNS-t izoláltam belőlük. Az izolált DNS jelentlétét a mintákban agaróz gélelektroforézissel ellenőriztem, majd 27f és 1492r primerekkel PCR készülékben amplifikáltam a minták 16S rDNS szakaszát. A PCR terméket megtisztítottam, majd szekvenáló PCR-rel készítettem elő a Sanger féle szekvenálásra, amit külsős cég (Biomi Kft.) végzett el. A kapott szekvenciák hossza ~600bp, volt, ezeket az EZBioCloud online adatbázisával vetettem össze. A 6 darab mintából négyet tudtam faji szinten identifikálni, ezeket korábban bélrendszerből, vagy konkrétan lisztkukacbélből írták le. Két minta esetében a legközelebbi rokon egy még le nem írt fajhoz tartozik. A le nem írt fajhoz tartozó 2 mintából, kibővített, több primerrel megfuttatott teljes 16S rRNS szekvenálás történt, ennek eredménye már megbízhatóan mutatta, hogy a legközelebbi rokon fajjal való egyezőség a szakirodalom által meghatározott határ (98,85%) alatt van, vagyis feltételezhetően egy új fajjal van dolgunk. Ennek bizonyításához tovább tesztek szükségesek.



